**VADEMECUM**OSNOVNI KRITERIJI ZA NAŠE KUĆE FORMACIJE

bosonogi karmelićani – 2021.-2027.

Pojedini su odgajatelji zatražili od Generalata – dok se razmišlja i radi na *RATIO INSTITUTIONIS* za formaciju – neke osnovne kriterije, smjernice za formaciju, razlučivanje i pratnju, koje bi bile od pomoći odgojnim skupinama. Riječ je o prijedlogu koji odražava jednu od najhitnijih briga Generalnog definitorija. Temeljni elementi već su uključeni u trenutni *Ratio*, pa je ovdje navedeno ono najosnovnije i najbitnije. Nema službenu vrijednost, samo indikativnu.

1. KANDIDATI

1.1. PRIJEM: Nemojte neselektivno primati sve kandidate koji traže ulazak u Red. Procijenite osobne stavove, dobro zdravlje, afektivnu, moralnu i duhovnu zrelost (RI 92,36-59; U 108), kao i sposobnost ophođenja i slušanja koji idu u prilog prihvaćanju karmelske karizme, zatim razloge zbog kojih žele ući u Red i psihičko zdravlje (RI 92,103-124).

1.2. RAZLUČIVANJE: razlučivanje treba provoditi kroz što jasniju spoznaju i vrednovanje raspoloživosti za molitveni život, za bratski život, za apostolski život (OPU 77) i, ukoliko dolaze iz neke druge redovničke zajednice, unaprijed zatražiti potrebne podatke.

1.3. POZIV: Pažljivo razabirite znakove koji upućuju na postojanje istinskog zvanja, izbjegavajući, u pastoralu zvanja i u prijemu, bilo kakvu brigu o broju kandidata.

2. ODGOJITELJI

2.2. PRIORITETNI ZADATAK: Odgojitelji neka se posvete zadatku pratnje, slobodni od dužnosti koje bi ih u tome sprečavale (OPU 71b) i neka budu dovoljno zreli (RI 85). Nemojte improvizirati odgojitelje. Osigurajte odgojiteljima formaciju u pozornosti na razlučivanje, na duhovnu pratnju i prenošenje duhovnosti (OPU 71; *Perfectae caritatis* 79).

2.3. DIJALOG: Treba voditi stalan dijalog, barem jednom mjesečno, s onima koji su u formaciji kako bi odgojitelji poznavali njihovu situaciju, pratili njihov proces rasta, provjerili način na koji koriste sredstva komunikacije i promovirali svoje specifične karizme (RI 111). (Kongregacija za katolički odgoj, *Smjernice za korištenje psiholoških vještina pri primanju i formaciji svećeničkih kandidata*, 29. 6. 2008., br. 1-2 i 4).

3. ODGOJNA SKUPINA

3.1. ZAJEDNIČKI KRITERIJ: Ako su kandidati brojni, provincijalni savjet će dodijeliti odgojiteljima suradnike s kojima će oblikovati skladan tim u kriterijima i formativnom dijalogu (RI 92,79-81; OPU 72). Ako nema pripremljenih odgojitelja, dobro je potražiti međuprovincijsku suradnju.

3.2. ZAJEDNIŠTVO: Odgojnu skupinu moraju činiti ljudi zajedništva i međusobnog dijaloga, i to prije svega u odnosu s magistrom, kako bi u kući formacije bili jedinstveni kriteriji i bile poštivane svačije zakonite ovlasti. Po potrebi neka se formativna zadaća povjeri samo dijelu zajednice (RI 92,82-84; *Perfectae caritatis* 18).

3.3. FORMATIVNA ZAJEDNICA: Zajednica je formativna, te se prema toj službi treba oblikovati i na takav način djelovati (RI 87).

3.4. KARIZMA: Odgojna skupina neka omogući odgajanicima duhovne pratitelje sa znanjem i iskustvom karmelske karizme.

4. PROGRAM FORMACIJE

4.1. FORMACIJA O KARIZMI: Akademski studij je važan za formaciju, ali je važno imati i formaciju o karizmi u svezi s praktičnim životom. Poznavanje i odnos s osobom Isusa Krista moraju zauzimati glavno mjesto u procesu formacije.

4.2. NEMOJTE UBRZAVATI PROCESE: U formaciji nema žurbe. Procesi moraju biti popraćeni s mirom kako bi se olakšalo usvajanje karmelske karizme. Razlučite, što je prije moguće, postoje li u odgajaniku poteškoće koje se s vremenom mogu poboljšati ili druge koje su dublje ukorijenjene.

4.3. ZRELOST: Jedna od najvažnijih zadaća formacije je odgajati za zrelost, bez djetinjarija, prateći osobu do slobode i odgovornosti. „Skučena duša ne može dobro služiti Bogu“ (Terezija od Isusa, Pismo o. Jeronimu Gracijanu, 21. veljače 1581., br. 3).

4.4. NAKON FORMACIJE: Obratite posebnu pozornost na prvo razdoblje nakon početne formacije, odnosno na prve godine nakon svečanih zavjeta i svećeničkog ređenja. Treba uspostaviti potrebne uvjete za kontinuitet izvjesne duhovne pratnje. Nemojte im dodjeljivati zahtjevne zadatke samostalno, ukoliko im prije ne posvetite vrijeme da ih u te zadatke uvedete najprije kao suradnike.

4.5. PRIKLADNOST ZA SVEĆENIČKU SLUŽBU: Mora se uzeti u obzir ozbiljna procjena kriterija i kvaliteta potrebnih za odobravanje svetih redova. (Kongregacija za katolički odgoj, Isto, br. 3-10).

Generalna kuća OCD
Corso d’Italia, 38
00198 RIM

https://www.carmelitaniscalzi.com/documenti/formazione/vademecum-formazione-ocd/